Dit het vrae by die gemeente laat ontstaan. Vroeër toe hulle heidene was, was hulle gebind deur wettiese reëls wat hulle moes nakom. Dus is dit nou vir hulle onverstaanbaar om weer deur hierdie magte gebind te word. Want sou dit die geval wees, dan is hulle as Christene presies in dieselfde situasie as toe hulle heidene was.
Maar Paulus gaan ook verder: Ons het nie net saam met Christus gesterwe nie, ons is ook saam met Hom opgewek. Daarom mag gelowiges dié volle versekering hê: Ons is nie net dood vir die sonde nie, maar deur die genade van Christus deel ons ten volle in die ewige lewe. Die doop is die teken en die seël van die feit dat gelowiges in die werklikheid van Christus se oorwinning oor die dood en oor satan leef.
Die Here sal ons seën en ons beskerm, die Here sal tot ons redding verskyn en ons genadig wees, die Here sal ons gebede verhoor en aan ons sy vrede gee.